Dina Raabjerg (KF), 2025-05-14:
Jeg elsker simpelt hen det her spørgsmål – jeg kunne næsten ikke have tænkt det og stillet det bedre selv.
For vi vil elske at lave en masse motivationsfaktorer, så det bliver langt mere attraktivt at sætte solceller op på alle mulige tage, præcis på samme måde som vi har lavet rammerne for, at det skal være nemmere at lave statslige VE-parker og lave vedvarende energi-anlæg ude i kommunerne.
Der er ingen forskel på, om vi laver motivation for noget på land eller på tage.
Vi er for det hele.
Tak, formand.
Vi står her med et forslag fra Danmarksdemokraterne omkring vedvarende energi, og det handler om, at vi skal sætte udrulningen af statslige energiparker på pause.
Vi skal altså ikke bare justere på det.
Vi skal ikke forbedre på det.
Vi skal sådan set bare stoppe.
I den forbindelse er det vigtigt lige at minde om, at vi fra Det Konservative Folkeparti jo er en del af klimaaftalen, og vi har forpligtet os til at udbygge vedvarende energi på land.
Vi har ikke forpligtet os til, hvordan det skal foregå, men vi har forpligtet os til, at det er det, vi gør.
Derfor vil vi jo basalt set trække stikket på noget, som vi selv har været med til at vedtage, hvis vi stemmer ja til det her forslag.
Jeg noterer mig selvfølgelig, at der er mange andre partier, der i den her tid bakker fra aftaler, som de selv har lavet, og det er ikke kun i oppositionen.
Det ser vi også i partier fra regeringen, men vi står altså ved den aftale, vi har lavet her.
Når det sagt, deler jeg særlig en af de bekymringer, som bliver løftet i forslaget.
For vi taler alt for lidt om efterspørgslen.
Ministeriet siger selv, at prognosen for fremtidens energibehov er behæftet med stor usikkerhed, og det kan jo faktisk ende med, at vi smadrer hele markedet, hvis vi bare bygger løs med vedvarende energi uden også at sikre, at der er et ordentligt aftræk i den anden ende.
Så ja, der er brug for mere balance mellem udbud og efterspørgsel, men det løser vi jo ikke ved at trække i nødbremsen og give de statslige vedvarende energi-parker hele skylden.
Vi må arbejde for mere omstilling og et øget forbrug af grøn strøm.
Så til det med kommunerne: Skal staten nu bestemme, hvad byrådene, som borgerne selv har valgt, må og ikke må beslutte omkring vedvarende energi og erhvervsudvikling i deres egne områder?
Det synes jeg ikke lyder særlig liberalt.
Hvis borgerne ikke er tilfredse, har vi jo heldigvis et kommunalvalg, og så kan de sparke alle dem ud af byrådet, som de ikke har lyst til at have, og sådan et har vi jo lige om hjørnet.
Så jeg synes, vi skulle lade lokaldemokratiet blomstre uden statens utidige indblanding.
Det handler jo om, at Danmarksdemokraterne er bekymret for, at hvis man får en gulerod i form af flere penge, kunne det være, at man kom til at sige ja til nogle vedvarende energi-projekter og træffe det, der i Danmarksdemokraternes øjne er det forkerte valg.
Det undrer mig lidt, for vi har jo landkommuner, som selv har været ude at forlange, at de skal have betaling for at tage et ansvar i den grønne omstilling, men nu siger Danmarksdemokraterne, at fattige kommuner hellere skal være fattige end at få en indtægtskilde med vedvarende energi, og det forstår jeg simpelt hen ikke en bjælde af.
Så hvis jeg skal være en lille smule stram i masken, synes jeg, at Danmarksdemokraterne vælger den meget nemme vej i den grønne omstilling.
Man slår op i banen og siger nej til alt det, der er svært, og så skal alle vi andre stå med ansvaret.
Så ret beset synes jeg, vi her står med et forslag, som ikke rigtig løser noget som helst, og derfor kan vi ikke bakke det op.
Tak for ordet.